Úradný vestník L 024 , 29/01/1994 S. 0002 - 0003

Fínske špeciálne vydanie: Kapitola 3 Zväzok 55 S. 0378

Švédske špeciálne vydanie: Kapitola 3 Zväzok 55 S. 0378



Nariadenie Rady (ES) č. 163/94 z 24. januára 1994, ktorým sa mení a dopĺňa nariadenie (EHS) č. 386/90 o monitorovaní vykonávanom počas vývozu poľnohospodárskych výrobkov, za ktoré sa prijímajú náhrady alebo iné platby RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], keďže podľa nariadenia Rady (EHS) 386/90 z 12. februára 1990 o monitorovaní vykonávanom počas vývozu poľnohospodárskych výrobkov, za ktoré sa prijímajú náhrady alebo iné platby [3], musí Komisia predložiť Rade správu o pokroku v uplatňovaní nariadenia; keďže z tejto správy a z dodatkovej správy je jasné, že nepružnosť niektorých pravidiel by mohla brániť zlepšovaniu efektívnosti kontrol; keďže by sa mohla lepšie využívať analýza rizík, keby mali kontrolné služby väčšiu voľnosť pri voľbe zamerania svojich kontrol; keďže povinnosť dodržiavať rozsah 5 % na výrobok a na colnicu spôsobuje väčšie ťažkosti pri sústreďovaní ľudských zdrojov na vývoz spojený s vysokým rizikom; keďže aj pri dodržaní celkového rozsahu 5 % je možné zaviesť určitú pružnosť, čím sa kontrolným službám umožní zameriavať ich kontroly na citlivejšie výrobky; keďže kvôli znižovaniu rizika zámeny, najmä v prípade vývozných deklarácií predkladaných a prijímaných v členskom štáte alebo v objektoch vývozcu, sa musí prijať opatrenie na stanovenie minimálneho rozsahu fyzických kontrol, ktoré bude vykonávať výstupná colnica formou reprezentatívneho vzorkovania; keďže vzhľadom na potrebu zabezpečovať efektívne uplatňovanie ustanovení týkajúcich sa kontrol vývozných náhrad v celom spoločenstve a na existenciu finančných rizík na finančné prostriedky spoločenstva sa musia prijať pravidlá na úrovni spoločenstva, PRIJALA TOTO NARIADENIE: Článok 1 Nariadenie (EHS) č. 386/90 sa týmto mení a dopĺňa takto: 1. V článku 2: vkladá sa text: –b) fyzické kontroly zámeny v súlade "s článkom 3a" a bod b) sa stáva bodom c). 2. Článok 3 (2) sa nahrádza týmto znením: "2. V súlade s podrobnými pravidlami určenými postupom uvedeným v článku 6 sa rozsah uvedený v odseku 1 b) vzťahuje: - na jednu colnicu, - na jeden kalendárny rok a - na jeden sektor výrobkov. Rozsah 5 % na jeden sektor výrobkov sa však môže nahradiť rozsahom 5 % vzťahujúcim sa na všetky sektory, ak členský štát uplatňuje systém výberu založený na analýze rizík vykonávanej v súlade s kritériami ustanovenými v súlade s postupom ustanoveným v článku 6. V tomto prípade je záväzná hodnota rozsahu 2 % na jeden sektor výrobkov." 3. Vkladá sa tento článok: "Článok 3a V prípade vývozných deklarácií, ktoré prijíma vnútorná colnica, môže každá výstupná colnica spoločenstva vykonávať minimálny rozsah alebo minimálne rozsahy fyzických kontrol zámeny formou reprezentatívneho vzorkovania. Rôzne minimálne rozsahy kontrol sa určujú vzhľadom na typ rizika v súlade s postupom ustanoveným v článku 6." Článok 2 Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev. Bude sa uplatňovať od kalendárneho roku nasledujúceho po roku jeho uverejnenia. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 24. januára 1994 Za Radu predseda G. Moraitis [1] Ú. v. ES C 218, 12.8.1993, s. 13. [2] Stanovisko poskytnuté 19. januára 1994 (zatiaľ neuverejnené v úradnom vestníku). [3] Ú. v. ES L 42, 16.2.1990, s. 6. --------------------------------------------------